टेस्ट के पहले दिन नारेबाजी हुई, रोहित बोले- मुझे नहीं पता क्या हुआ था
India vs Australia 4th Test Latest News - भारत और ऑस्ट्रेलिया के बीच बॉर्डर-गावस्कर ट्रॉफी का चौथा टेस्ट ड्राॅ हो गया। भारत ने सोमवार को खत्म हुए टेस्ट मैच के बाद यह सीरीज 2-1 से जीत ली है
भारत और ऑस्ट्रेलिया के बीच बॉर्डर-गावस्कर ट्रॉफी का चौथा टेस्ट ड्रॉ हो गया। भारत ने सोमवार को खत्म हुए टेस्ट मैच के बाद यह सीरीज 2-1 से जीत ली है। मैच के दौरान एक घटना ने सभी का ध्यान अपनी तरफ खींचा। मैदान में मौजूद भीड़ ने तेज गेंदबाज मोहम्मद शमी के सामने जय श्री राम के नारे लगाए।
मैच के बाद जब कैप्टन रोहित शर्मा से इस बारे में सवाल किया गया तो उन्होंने कहा कि इस बारे में उन्हें कोई जानकारी नहीं है।
अहमदाबाद स्टेडियम में क्या हुआ था?
नारेबाजी की घटना टेस्ट के पहले दिन हुई, जब ब्रेक चल रहा था। शमी उस वक्त चेतेश्वर पुजारा, कुलदीप यादव, सूर्यकुमार यादव, शुभमन गिल, उमेश यादव और बल्लेबाजी कोच विक्रम राठौर के साथ बाउंड्री के करीब मौजूद थे। स्टैंड्स में मौजूद दर्शक भारतीय टीम की हौसलाफजाई कर रही थी।
इसी दौरान कुछ लोगों ने जय श्री राम के नारे लगाने शुरू कर दिए। थोड़ी देर नारे लगाने के बाद भीड़ ने शमी का नाम लेना भी शुरू कर दिया। एक व्यक्ति ने आवाज लगाई- शमी... जय श्री राम।
रोहित शर्मा ने जय श्री राम के नारों पर क्या कहा?
रोहित ने कहा- मैं शमी के लिए जय श्री राम के नारे से बिलकुल अनजान हूं। मैंने इसे पहली बार ही सुना है। मुझे नहीं पता कि वहां क्या हुआ।
मैच पर रोहित ने कहा कि हमारे सामने चुनौतियां आईं, लेकिन हमने डट कर उसका जवाब दिया। पहले दो टेस्ट हमारे लिए खास रहे। मुझे लगता है कि दिल्ली टेस्ट मैच कुछ ऐसा था जिस पर मुझे वास्तव में गर्व है। हम उस गेम में बहुत पीछे थे और उस स्थिति से वापसी करने के लिए जो हमने जो एटीट्यूड दिखाया, वह सही था।
भारत 2-1 से सीरीज जीता 
भारत ने ऑस्ट्रेलिया से लगातार चौथी बाद टेस्ट सीरीज जीती। 4 मुकाबलों की सीरीज का आखिरी मुकाबला ड्रॉ रहा। ऐसे में सीरीज 2-1 से भारत के नाम रही है। टीम इंडिया कंगारुओं से लगातार चार टेस्ट सीरीज जीतने वाली एशिया की पहली टीम बनी है। इतना ही नहीं, भारत ने लगातार छठी बार घर में बॉर्डर-गावस्कर ट्रॉफी अपने नाम की। इससे पहले, टीम इंडिया को 2004 में अपने घर में हार झेलनी पड़ी थी।
दोनों कप्तानों की आपसी सहमति से मैच जल्दी खत्म हुआ
अहमदाबाद के नरेंद्र मोदी स्टेडियम में ऑस्ट्रेलिया ने अपनी दूसरी पारी 175/2 रनों पर घोषित की। फिर नतीजा न निकलता देख दोनों कप्तानों ने एक घंटे पहले ही आपसी सहमति से मैच समाप्ति की घोषणा कर दी। तब मार्नस लाबुशेन 63 और स्टीव स्मिथ 10 पर नाबाद लौटे। लाबुशेन की यह टेस्ट में 15वीं और भारत में पहली हाफ सेंचुरी है।
इससे पहले, ऑस्ट्रेलिया ने टॉस जीतकर बल्लेबाजी करते हुए 480 रनों का मजबूत स्कोर बनाया। जवाब में भारतीय टीम ने 571 रन बनाते हुए पहली पारी में 91 रनों की बढ़त हासिल की। मैच के आखिरी दिन सोमवार को कंगारुओं ने 3/0 से अपनी दूसरी पारी को आगे बढ़ाया था।
क्रिकेट से जुड़ी ये खबरें भी पढ़ें ...
भारतीय टीम में गुटबाजी के सवाल पर बोले चहल:यह क्लब नहीं, इंडिया की टीम है
3 दिन बाद 17 मार्च से भारत-ऑस्ट्रेलिया वनडे सीरीज शुरू होने जा रही है। पहला मुकाबला मुंबई के वानखेड़े स्टेडियम में खेला जाएगा। लेग स्पिनर युजवेंद्र चहल वनडे सीरीज के लिए भारतीय क्रिकेट टीम का हिस्सा हैं। पढ़ें पूरी खबर
कोहली का वर्ल्ड रिकॉर्ड:ऑस्ट्रेलिया के खिलाफ प्लेयर ऑफ द मैच बने; तीनों फॉर्मेट में 10+ बार ये अवॉर्ड जीतने वाले अकेले क्रिकेटर
भारत और ऑस्ट्रेलिया के बीच बॉर्डर-गावस्कर ट्रॉफी का चौथा टेस्ट मैच ड्रॉ रहा। 4 टेस्ट की सीरीज का आखिरी मुकाबला अहमदाबाद में खेला गया। भारत सीरीज में 2-1 से आगे था, ऐसे में आखिरी मैच ड्रॉ रहने पर सीरीज टीम इंडिया ने ही जीती। विराट कोहली ने इस टेस्ट में 364 बॉल पर 186 रन की जबरदस्त पारी खेली। उन्हें इस पारी के लिए प्लेयर ऑफ द मैच का अवॉर्ड मिला। पढ़ें पूरी खबर